**ΑΝΑΡΤΗΤΕΑ ΣΤΗ ΔΙΑΥΓΕΙΑ**

**ΑΡΙΘΜ ΠΡΩΤ: 13188**

**Λιβαδειά 7 /7 /2020**

**ΑΠΟΣΠΑΣΜΑ**

Από το πρακτικό της αριθμ.2020-12ης Τακτικής Συνεδρίασης

του Δημοτικού Συμβουλίου Λεβαδέων

ΚΕΚΛΕΙΣΜΕΝΩΝ ΤΩΝ ΘΥΡΩΝ

Αριθμός απόφασης  **110**

**ΘΕΜΑ: Λήψη απόφασης σχετικά με την παραχώρηση των ακινήτων στην περιοχή της Κρύας που ανήκουν στην ΕΤΑΔ**

Στη Λιβαδειά σήμερα την 1η Ιουλίου 2020, ημέρα Τετάρτη και ώρα 19:00 μ.μ στην αίθουσα  συνεδριάσεων – «Παλαιό Δημαρχείο» -Πλ. Εθνικής Αντιστάσεως 1 , συνήλθε σε συνεδρίαση το Δημοτικό Συμβούλιο του Δήμου Λεβαδέων **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε ΚΕΚΛΕΙΣΜΕΝΩΝ ΤΩΝ ΘΥΡΩΝ**  κατ ΄ εφαρμογή : **α)** των διατάξεων τουάρθρου 10 παρ. 1 της από 11/3/2020 Πράξης Νομοθετικού Περιεχομένου (ΦΕΚ 55/Α/11-3-2020) «Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊου COVID-19 και της ανάγκης περιορισμού της διάδοσής του», **β)** της με αριθμ. πρωτ. 18318/13-03-2020 (ΑΔΑ: 9ΛΠΧ46ΜΤΛ6-1ΑΕ) εγκυκλίου του Υπουργείου Εσωτερικών «Σύγκληση συλλογικών οργάνων των δήμων των περιφερειών και των εποπτευόμενων νομικών τους προσώπων, κατά το διάστημα λήψης των μέτρων αποφυγής και διάδοσης του κορωνοϊου COVID-19» και **γ)** της παρ.1 της υπ αριθμ. 40/31-03-2020 (ΑΔΑ: 6ΩΠΥ46ΜΤΛ6-50Ψ) εγκυκλίου του Υπουργείου Εσωτερικών «Ενημέρωση για την εφαρμογή του κανονιστικού πλαισίου αντιμετώπισης του κορωνοϊου COVID 19, αναφορικά με την οργάνωση και λειτουργία των δήμων»  **δ)** της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών  και ύστερα από την από  **12150/26-6-2020**   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 28 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Γερονικολού Λαμπρινή |
|  | Μητάς Αλέξανδρος | 2 | Μπαρμπέρης Νικόλαος |
|  | Τσεσμετζής Εμμανουήλ(Απών από 8-26 ΘΗΔ Πίνακα) | 3 | Πλιακοστάμος Κων/νος |
|  | Δήμου Ιωάννης | 4 | Σπυρόπουλος Δημοσθένης |
|  | Αποστόλου Ιωάννης |  |  |
|  | Σάκκος Μάριος |  |  |
|  | Νταντούμη Ιωάννα |  |  |
|  | Καράβα Χρυσοβαλάντου Βασιλική (Βάλια) |  | Αν και κλήθηκαν νόμιμα |
|  | Μερτζάνης Κων/νος |  |  |
|  | Γιαννακόπουλος Βρασίδας (Απών στα 22-26 ΘΗΔ του Πίνακα) |  |  |
|  | Σαγιάννης Μιχαήλ |  |  |
|  | Πούλου Γιώτα |  |  |
|  | Κυπραίος Χρήστος (Απών στα 22-26 ΘΗΔ του Πίνακα) |  |  |
|  | Γαλανός Κων/νος (Απών στα 22-26 ΘΗΔ του Πίνακα) |  |  |
|  | Τόλιας Δημήτριος |  |  |
|  | Καπλάνης Κων/νος |  |  |
|  | Τζουβάρας Νικόλαος |  |  |
|  | Φορτώσης  Αθανάσιος (Απών στα 22-26 ΘΗΔ του Πίνακα) |  |  |
|  | Καράλης Χρήστος (Απών στα 22-26 ΘΗΔ του Πίνακα) |  |  |
|  | Παπαϊωάννου Λουκάς |  |  |
|  | Κοτσικώνας Επαμεινώνδας (Απών στα 22-26 ΘΗΔ του Πίνακα) |  |  |
|  | Αρκουμάνης Πέτρος |  |  |
|  | Μπράλιος Νικόλαος (προσήλθε στο 9ο ΘΗΔ & Αποχώρησε από 21  -26 ΘΗΔ) |  |  |
|  | Τσιφής Δημήτριος |  |  |
|  | Αλεξίου Λουκάς |  |  |
|  | Καραμάνης Δημήτριος(Απών στο 2-6 &22-26 ΘΗΔ του Πίνακα) |  |  |
|  | Χέβα Αθανασία(Νάνσυ) (Απούσα 22-26 ΘΗΔ του Πίνακα) |  |  |
|  | Τουμαράς Βασίλειος |  |  |
|  | Κατής Χαράλαμπος |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Εισηγούμενος το 7Ο θέμα της υπ αριθμ.  **12150/26-6-2020** πρόσκλησης (8ο , στον Πίνακα Θεμάτων Συνεδρίασης), ο κ Πρόεδρος έθεσε υπόψη των μελών του Δημοτικού Συμβουλίου την υπ αριθμ 12610/1-7—2020 εισήγηση του Δημάρχου Λεβαδέων με θέμα «**Ενημέρωση για τα ακίνητα στην περιοχή “Κρύα”»**  , σύμφωνα με την οποία:

*Με τον εισερχόμενο αριθμ. πρωτ.: 1465/21-2-94 έγγραφο του ΕΟΤ γνωστοποιήθηκε στον Δήμο Λεβαδέων η αποδοχή των όρων της παραχώρησης κατά χρήση άνευ ανταλλάγματος έκτασης συνολικής επιφάνειας 3.064,88 τ.μ. μετά των εντός αυτής υπαρχόντων κτισμάτων στην περιοχή της Κρύας. Η διάρκεια παραχώρησης ορίστηκε για 25 έτη και σκοπός ήταν η ανάδειξη και αξιοποίηση όλων των κτισμάτων.*

*Πράγματι ο Δήμος Λεβαδέων έκανε παρεμβάσεις αναπαλαίωσης, ανακαίνισης και εντέλει με δαπάνες τόσο υλικές όσο και ψυχικές έδωσε στην περιοχή τον χαρακτήρα που έχει μεταβάλλοντας το τοπίο σε ιδιαίτερης εμπορικής και συναισθηματικής αξίας.*

*Από το ιδιοκτησιακό καθεστώς των κτιρίων της περιοχής της Κρύας (Νερόμυλος- Νεροτριβή – Ξενία), από την ιστορική διαδρομή τους στη συνείδηση των πολιτών, από την έρευνα των νεότερων στοιχείων όπως η 932/2020 απόφαση του ΣτΕ προκύπτει σαφώς ότι τα ιστορικά κτίρια ως άνω ανήκουν κατά κυριότητα στον ΕΟΤ πλην του κολυμβητηρίου και της Πλατείας Αθανασίου Διάκου, εκτάσεως 2.260 τ.μ. και 682 τ.μ. αντίστοιχα, τα οποία μας παραχωρήθηκαν κατά αποκλειστική κυριότητα με το ΦΕΚ 35/Α/2012.*

*Οι υπό κρίση εναυσματικές αποφάσεις του ΣτΕ (τουλάχιστον αυτή που έχουμε στα χέρια μας) αφορούν ακίνητα που ανήκουν στο Ελληνικό Δημόσιο κατά κυριότητα και αυτό με τις προσβαλλόμενες υπουργικές αποφάσεις τις παραχώρησε στην ΕΤΑΔ.*

*Ήδη η ερεισματική βάση διαφέρει.*

*Συνεπώς φρονούμε ότι η διεκδίκηση μας θα πρέπει να στραφεί στην παραχώρηση της χρήσης και διαχείρισης των κτιρίων στο Δήμο Λεβαδέων για κοινωφελείς και μη σκοπούς, δεδομένου ότι ο Δήμος με τον δικό του αγώνα και την προσφορά των δημοτών του έδωσε τον χαρακτήρα στα κτίρια του Νερόμυλου, της Νεροτριβής και του Ξενία. Διότι πράγματι χωρίς την καθοριστική συμβολή του Δήμου τα ως άνω κτήρια θα είχαν κατεδαφιστεί ή καταρρεύσει από την φθορά του χρόνου.*

*Η Δημοτική Αρχή στις 7/10/2019 κατέθεσε υπόμνημα – αίτηση στο Διοικητικό Συμβούλιο της ΕΤΑΔ, με το οποίο ζήτησε την εκ νέου παραχώρηση όλου του συγκροτήματος “ΝΕΡΟΜΥΛΟΣ” για 30 έτη και τον καθορισμό αντιτίμου, χωρίς όμως να μας γίνει ποτέ γνωστή η πρόθεση της εταιρείας επί της πρότασής μας. Έκτοτε και μετά από επισημάνσεις της ΕΤΑΔ προβήκαμε στην διευθέτηση απαραίτητων πολεοδομικών δυσλειτουργιών στο εστιατόριο “ΝΕΡΟΜΥΛΟΣ”.*

*Στη συνέχεια, στις 22/6/2020 επανήλθαμε με νέο αίτημά μας προς τον Διευθύνοντα Σύμβουλο της ΕΤΑΔ περί παραχώρησης για 10 έτη του Συνεδριακού Κέντρου “Χρήστος Παλαιολόγος”, του ισόγειου εκθεσιακού χώρου, επαναδιαπραγμάτευσης της συμφωνίας παραχώρησης του κτιρίου “Νεροτριβή” και άρσης του όρου καταβολής ετήσιου ενοικίου. Και σε αυτό το αίτημά μας η ΕΤΑΔ δεν απάντησε.*

*Παράλληλα η ΚΕΔΕ στην συνεδρίασή της στις 25/6/2020 έκανε δεκτή στο σύνολό της την εισήγηση του Νομικού της Συμβούλου κ. Πάνου Ζυγούρη, η οποία καταλήγει ως εξής:*

…………………………………………………………………………………………………

“*Πέραν των ανωτέρω το Δ.Σ. της ΚΕΔΕ πρέπει να επανέλθει με απόφασή του στην πάγια θέση που είχε διατυπώσει κατά την ψήφιση του ν. 4389/2016.*

*Όλα τα ακίνητα του Δημοσίου είτε αυτά ανήκουν στην ΕΤΑΔ ΑΕ είτε στην Κτημ. Εταιρεία του Δημοσίου είτε αποτελούν περιουσιακά στοιχεία άλλων φορέων του Δημοσίου (ΝΠΔΔ ή και ΝΠΙΔ) πρέπει να περιέλθουν ατελώς και άνευ ανταλλάγματος στην αποκλειστική κυριότητα με σκοπό τη χρήση και διαχείριση από τους ΟΤΑ είτε για κοινωφελείς σκοπούς είτε για εφαρμογή και υλοποίηση των σχεδίων πόλεων (π.χ. ρυμοτόμηση, διάνοιξη οδών, δημιουργία κοιν. χώρων κ.λπ. με προορισμό την κοινή χρήση τούτων.*

*Κατά μείζονα λόγο θα πρέπει να περιέλθουν στους δήμους ακίνητα τα οποία έχουν παραχωρηθεί κατά χρήση στους δήμους ή είναι «αγνώστου ιδιοκτήτη» και χρησιμοποιούνται από τους δήμους”.*

*Ο Δήμος μας και με την βοήθεια της ΚΕΔΕ θα διεκδικήσει την παραχώρηση της χρήσης και διαχείρισης του συγκροτήματος “ΝΕΡΟΜΥΛΟΣ”.*

* Ακολούθως το λόγο ζήτησε και πήρε η κα Μαργέλου εκπρόσωπος της κίνησης «Save Νερόμυλος» η οποία ανέφερε τα παρακάτω :

*Όπως έχουμε επισημάνει στην εισήγηση μας,της10ής Ιουνίου στο Δ.Σ του δήμου Λεβαδέων, οι αίθουσες του παραδοσιακού Νερόμυλου παραμένουν υπό την ομηρεία μιας Ανώνυμης Εταιρείας του Δημοσίου από τον Οκτώβριο του 2019.Η κίνηση #Saveneromylos με κάλεσμα της έχει απευθύνει, εκ μέρους των πολιτών, αίτημα στο Δημοτικό Συμβούλιο του*

*Δήμου Λεβαδέων, να διεκδικήσει οριστικά και άνευ ανταλλάγματος τιςΑίθουσες του παραδοσιακού Νερόμυλου,στηνΚρύα .*

*Η εισήγηση του Δημάρχου Λεβαδέων όπως απεστάλη την 1ήΙουλίου 2020,αναφέρει ότι «στις 22/6/2020 επανήλθαμε με νέο αίτημά μας προς τον Διευθύνοντα Σύμβουλο της ΕΤΑΔ περί παραχώρησης για 10 έτη του Συνεδριακού Κέντρου “Χρήστος Παλαιολόγος” ,του ισόγειου εκθεσιακού χώρου, επαναδιαπραγμάτευσης της συμφωνίας παραχώρησης του κτιρίου “Νεροτριβή” και άρσης του όρου καταβολής ετήσιου ενοικίου .Και σε αυτό*

*Το αίτημά μας η ΕΤΑΔ δεν απάντησε».*

*Καταρχάς, μετά λύπης διαπιστώνουμε ότι από το αίτημα της δημοτικής Αρχής για το κτηριακό συγκρότημα του Νερόμυλου ,απουσιάζει η αίθουσα εκδηλώσεων, νυν εστιατόριο! Προφανώς και διαφωνούμε στην εξαίρεση αυτή διότι, αφενός κατακερματίζεται η ενότητα του μνημείου και αφετέρου αφήνεται ανοιχτό το ενδεχόμενο ένα μέρος του κτηρίου να*

*βρίσκεται πάντοτε υπό την διαχείριση της ΕΤΑΔ. Πάγια θέση μας με βάση την κοινή λογική ,η εξ'ολοκλήρου κι αδιαίρετη δωρεάν παραχώρηση τουακινήτου. Ελπίζουμε η παράλειψη της συγκεκριμένης αναφοράς να αποτελεί συγγραφική παράλειψη κι όχι ουσίας.*

*Επίσης, ως κίνηση πολιτών, διαφωνούμε στη βραχυπρόθεσμη παραχώρηση (10έτη) του κτηριακού συγκροτήματος, διότι αυτή η συμφωνία θα δώσει πίστωση χρόνου στην ΕΤΑΔ, ώστε εντός αυτού του διαστήματος να λάβει την κυριότητα του κτιρίου ,κι ακολούθως από θέση ισχύος να το διαχειριστεί κατά τις επιθυμίες της εκάστοτε διοίκησής της.*

*Προτρέπουμε τον δήμο να συνταχθεί με τις κινήσεις της ΚΕΔΕ, αλλά και να προσφύγει στο ΣτΕ για να διεκδικήσει αναστολή εκτέλεσης της απόφασης παραχώρησης στην ΕΤΑΔ.*

*Παράλληλα, προτείνουμε το κτηριακό σύμπλεγμα του Νερόμυλου να λειτουργεί αμιγώς ως ένας πολυχώρος πολιτισμού,έτσι ώστε να δημιουργηθεί άλλη μια δικλίδα για την οριστική παραχώρηση του από τηνΕΤΑΔ.Η πόλη θα ενισχυθεί πολιτιστικά, ενώ παράλληλα ο ίδιος ο*

*Κανονισμός της ΕΤΑΔ,άρθρο 8 παρ1γ θα μπορεί να χρησιμοποιηθεί ως η προμετωπίδα της διεκδίκησης άνευ ανταλλάγματος ,μιας κι η περίπτωση του Νερόμυλου εμπίπτει στις κατηγορίες ακινήτων σχετιζόμενες με ανέγερση σχολείων ,παιδικών σταθμών,και εν γένει κοινωφελών δραστηριοτήτων –ΔΗΛΑΔΗ ΔΡΑΣΤΗΡΙΟΤΗΤΩΝ ΠΟΛΙΤΙΣΜΟΥ.*

*Ενισχυτικά στο αίτημα μας,αξίζει επιπλέον να αναφέρουμε ότι στα τέλη Μαΐου 2020, οι πέντε Δήμοι (Αλίμου, Ελληνικού-Αργυρούπολης,Χαλανδρίου, Καλαμαριάς ,Χανίων και Ωραιοκάστρου), που είχαν προσφύγει στο ΣτΕ, δικαιώθηκαν. Συγκεκριμένα ,το Δ΄ Τμήμα του ΣτΕ με μια σειρά Αποφάσεων του(929-934/2020,απορρίπτοντας και την παρέμβαση του Υπερταμείου, ακύρωσε τη μεταβίβαση ακινήτων του Δημοσίου στην ΕΤΑΔ,λόγω νομικών πλημμελημάτων. Το θετικό στη δική μας περίπτωση είναι ότι το κτήριο δεν έχει ΑΚΟΜΑ μεταβιβαστεί στην Εταδ, οπότε ζητώνταςτώρα την οριστική παραχώρηση του, ανακόπτουμε οχι μόνο την οικονομική εκμετάλλευση των κτηρίων μας αλλά και τη μελλοντική τους μεταβίβαση, που μόνο απώλεια θα είναι ιγια το δήμο και τους πολίτες*

*της Λιβαδειάς.*

*Άλλωστε ,η κυβέρνηση διαμέσου της δέσμευσης του υφυπουργού Οικονομικών κ. Βεσυρόπουλου στις 18/5/2020 ενώπιον της Βουλής, δήλωσε πως θα διερευνήσει εκ νέου τα ακίνητα που ανήκουν στις εξαιρέσεις μεταβίβασης ,όπως αυτές διαπιστώθηκαν από τις αρμόδιες υπηρεσίες του Υπουργείου Οικονομικών. Εδώ προφανώς αναφέρονται*

*Μνημεία και κοινωφελείς χώροι.*

*Κύριε Δήμαρχε, αξιότιμοι κύριοι και κυρίες Δημοτικοί Σύμβουλοι, εάν συμφωνήσετε στη βραχυπρόθεσμη παραχώρηση του ,ενδεχομένως δημιουργείτε τετελεσμένο και οι συνέπειες θα στερήσουν ένα μνημείο πολιτισμού από τη δημόσια χρήση του. Δεν γνωρίζουμε σε καμία*

*Περίπτωση τις βλέψεις της ΕΤΑΔ,εκτός αν μπορείτε να εγγυηθείτε ότι μέσα στο διάστημα της δεκαετούς παραχώρησης, η ΕΤΑΔ δεν θα καρπωθεί την κυριότητα και νομή του.*

*Οι πολίτες της Λιβαδειάς σας προσφέρουν την αμέριστη στήριξη τουςώστε να διεκδικήσετε άμεσα την οριστική παραχώρηση άνευ ανταλλάγματος του Νερόμυλου και να το βάλετε στη σφαίρα του εφικτού.*

*Η επιλογή είναι δική σας, εμείς όμως ως πολίτες θα συνεχίσουμε να διεκδικούμε το αυτονόητο.*

* Λαμβάνοντας το λόγο η δημοτική σύμβουλος κα Γιώτα Πούλου επικεφαλής της παράταξης «ΔΥΝΑΜΙΚΗ ΑΥΤΟΔΙΟΙΚΗΤΙΚΗ ΣΥΝΕΡΓΑΣΙΑ» μεταξύ ανέφερε τα παρακάτω

Εύχομαι αυτό το Δημοτικό Συμβούλιο να έχει ενεργούς πολίτες, και η Δημοτική Αρχή, που θα διεκδικούν και θα βάζουν, θα προτάσσουν τέτοια θέματα πολύ σημαντικά για τον τόπο και για τον Δήμο. Διεφώνησε με Το κτήριο του Νερόμυλου σηματοδοτεί το συνεδριακό κέντρο. Σηματοδοτεί την έκθεση, τον χώρο τον εκθεσιακό από κάτω. Και εγώ θα έλεγα πολύ λιγότερο για τους δημότες μας σηματοδοτεί το restaurant. Ίσως για τους επισκέπτες. Αλλά όχι για τους δημότες. Αυτό, λοιπόν, δεν το συμμερίζομαι.

Aναζητούνται ευθύνες γιατί το 2012 δεν έγινε οριστική παραχώρηση, δεν διεκδίκησε τότε ο Δήμος, το ’12, οριστική παραχώρηση αυτών των ακινήτων γιατί έγινε πράγματι κάποια παραχώρηση αυτή της πλατείας Μητροπόλεως και ενός χώρου κοντά στο κολυμβητήριο, που όμως δεν συμπεριλήφθηκε. Οσον αφορά για τη διεκδίκηση για να κάνουμε την Πινακοθήκη Λαζαρή, ότι αποτελεί, ίσως, στοιχείο για να διεκδικήσει η ΕΤΑΔ την κυριότητα στο ακίνητο αναφέρω τα εξης. . Η Πινακοθήκη Λαζαρή, το Μουσείο, λοιπόν, Λαζαρή, ήταν μία διεκδίκηση της Δημοτικής Αρχής και το εντάξαμε σε πρόγραμμα του Υπουργείου Ανάπτυξης, Πέρα από την ταυτόχρονη διεκδίκηση αυτών των ακινήτων, η δημοτική αρχή αποφάσισε να μη χάσει τη χρηματοδότηση για το συγκεκριμένο έργο.Το τίμημα, το οποίο είναι συμβολικό για την ΕΤΑΔ, γιατί ένα τελικό επιχείρημα όλων μας είναι ότι, τι τελικά έσοδα έχει αυτή η ΕΤΑΔ από αυτά τα ακίνητα; 7.000,00€-8.000,00€ τον χρόνο; Από το κτήριο της Νεροτριβής νομίζω 3.800,00€, 3.800,00€ τον χρόνο. 3.700,00€;

Η ΚΕΔΕ το 2018 διεκδίκησε, και παρακίνησε όλους τους Δήμους να προβούν σε προσφυγές στο ΣτΕ. αλλά τους Δήμους που είχαν περιουσία του Δημοσίου, όχι τους άλλους που είχαν την ενεργητική νομιμοποίηση, δηλαδή δεν έχουν ιδιοκτησία. Άρα, πώς θα προσφεύγαμε στο ΣτΕ; για μία ιδιοκτησία που ήταν του ΕΟΤ και είχε παραχωρηθεί για διαχείριση στην ΕΤΑΔ; Περί αυτού πρόκειται.

Αυτά τα ακίνητα δεν τα αγόρασε ο Δήμος Λεβαδέων. Τα αγόρασε ο ΕΟΤ. Άρα, δεν ήταν ποτέ στην ιδιοκτησία μας. Παραχώρηση χρήσης είχαμε και όχι κυριότητας.

Οι ενέργειες της Δημοτικής Αρχής κινήθηκαν στο να διεκδικήσουμε από την ΕΤΑΔ, να γίνει το έργο, και με τους καλύτερους όρους. Κατά την άποψή μου, μικροί είναι οι όροι, αλλά ίσως δεν θα έπρεπε ο Δήμος Λεβαδέων να πληρώνει κανένα τίμημα για αυτά τα ακίνητα. Και θα καταλήξω στη δική σας κοινή πρόταση που κάνετε για τη διεκδίκησή τους.

Ταυτόχρονα κινηθήκαμε στο να βάλουμε στο υψηλότερο επίπεδο, και αναφέρομαι στην επιστολή στις 02/03/2018 σε υψηλότερο επίπεδο, στον Πρωθυπουργό της χώρας, να θέσουμε το θέμα της παραχώρησης αυτών των ακινήτων. Αυτές, λοιπόν, ήταν οι ενέργειες που κάναμε.

Τέλος, επειδή πολλή συζήτηση έγινε για το αν πραγματικά μπορούσε να διεκδικήσει ο Δήμος και γιατί δεν το έκανε κ.λπ., με βάση τον Κανονισμό της ΕΤΑΔ και στο Άρθρο 8, Παράγραφος 2, που αναφέρει ρητά ότι τα ακίνητα του Άρθρου 1, Παράγραφος 2, ΙΑ, Στοιχεία Ι, δεν παραχωρούνται άνευ ανταλλάγματος, το Στοιχείο 2 αναφέρει, λοιπόν, τα ακίνητα που έχουν περιέλθει στην ΕΤΑΔ από τον ΕΟΤ.

Και αμέσως μετά, η εταιρεία, λέει, μπορεί να παραχωρεί τη χρήση ακινήτων του Ελληνικού Δημοσίου του Άρθρου 1, Παράγραφος 2, Περίπτωση ΙΒ’, για ορισμένο ή αόριστο χρόνο, άνευ ανταλλάγματος.

Η δική μας η περίπτωση εξαιρείται και δεν εντάσσεται.

Ο Νερόμυλος ανακαινίστηκε και επί δημαρχίας αείμνηστου Χρήστου Παλαιολόγου, αλλά ανακαινίστηκε, επίσης, πριν δύο χρόνια, με τη διημερίδα για τα ποτάμια και ο Δήμος έχει δώσει και άλλα χρήματα, στην αίθουσα εκθέσεων. Έχουμε, δηλαδή, ξοδέψει, πέρα από την αρχική κατασκευή, αλλά και κατά τη διάρκεια τη λειτουργίας του έργου, έχουμε ξοδέψει δύο και τρεις φορές.

Συντάσσομαι μαζί σας στο εξής. Πρέπει να διεκδικήσουμε την οριστική παραχώρηση. Πρέπει να διεκδικήσουμε αυτήν για 99 χρόνια, που λένε, έτσι όπως επί ΣΥΡΙΖΑ δόθηκαν στον Δήμο Πατρέων όλο το παραλιακό μέτωπο, έτσι όπως δόθηκε στον Δήμο Αγίου Δημητρίου όλο το πάρκο, και που αυτή τη στιγμή κάνουν πραγματικά μεγάλα έργα οι Δήμοι εκεί.

Η πρόταση του Δημοτικού Συμβουλίου πρέπει να είναι συγκεκριμένη. *Διεκδικούμε όλα τα ακίνητα της Κρύας. Όχι μόνο τον Νερόμυλο αλλά και τη Νεροτριβή και το Ξενία, και μία έκταση που έχει εκεί ταυτόχρονα.*

Κατόπιν πήρε το λόγο ο δημοτικός σύμβουλος κ. **ΚΟΤΣΙΚΩΝΑΣ**:επικεφαλής της παράταξης «ΛΑΪΚΗ ΣΥΣΠΕΙΡΩΣΗ ΛΙΒΑΔΕΙΑΣ» ο οποίος ενημέρωσε το σώμα ότι κατατέθηκε από το ΚΚΕ μία επερώτηση στη Βουλή, που το ιστορικό λέει στην αρχή των κτηρίων αυτών κ.λπ μεταξύ των άλλων «*Η περιοχή της Κρύας αποτελεί τόσο για τους κατοίκους όσο και για τους επισκέπτες ένα μέρος βαθειά συνδεδεμένο με την ιστορία και τον πολιτισμό. Αίτημα του λαού της Λιβαδειάς, όπως αυτό εκφράζεται από τους φορείς της πόλης και τους δημότες είναι να μην εκποιηθεί η δημόσια περιουσία με οποιονδήποτε τρόπο, και να αποδοθεί δωρεάν στον Δήμο Λιβαδειάς. Καμία μορφή εκμετάλλευσης και παραχώρησης σε ιδιώτες των ακινήτων της περιοχής της Κρύας μετά του περιβάλλοντος χώρου δεν θα γίνει αποδεκτή».*

*Και ερωτάται ο κ. Υπουργός, «πρώτον, εάν στην ΕΤΑΔ Α.Ε. που φέρεται σήμερα σαν κύριος των ανωτέρων ακινήτων, έχουν πράγματι μεταβιβαστεί τα ακίνητα αυτά με τις γνωστές διαδικασίες express του μνημονιακού Ν.4389/2016 από τότε κυβερνητικό Συμβούλιο Οικονομικής Πολιτικής, το οποίο είχε εξουσιοδοτήσει των Υπουργό Οικονομικών να μεταβιβάσει ... χιλιάδες ακίνητα κυριότητας του Ελληνικού Δημοσίου στην ΕΤΑΔ. Σημειώνεται ότι η μεταβίβαση αφορούσε περιοχές όπου ίσχυε το Εθνικό Κτηματολόγιο, ενώ στη Λιβαδειά μόλις τώρα έγινε η προανάρτηση». Οπότε, δεν ίσχυε το Κτηματολόγιο.*

*«Δεύτερον, εάν τα συγκεκριμένα ακίνητα από το Σύνταγμα και τον ίδιο τον μνημονιακό νόμο μπορούσαν να αποτελέσουν αντικείμενο μεταβίβασης ή υπάγονται στις εξαιρέσεις του νόμου, αλλά η τότε κυβέρνηση, με υπερβάλλοντα ζήλο και express διαδικασίες τα μεταβίβασε στην ΕΤΑΔ. Σχετικά, εκδόθηκαν τον περασμένο μήνα τέσσερις αποφάσεις του ΣτΕ που δικαίωσαν τους Δήμους που προσέφυγαν.*

*Τρίτον, εάν θα προχωρήσει με πολιτική απόφαση η κυβέρνηση στη μεταβίβαση της κυριότητας, της χρήσης και της φροντίδας των εν λόγω χώρων και κτηρίων στον Δήμο Λεβαδέων, χωρίς αντάλλαγμα, ώστε να αποδοθούν ελεύθερα και δωρεάν στους δημότες και σε όλους τους πολίτες, όπως ο κ. Μητσοτάκης είχε δηλώσει προεκλογικά κατά την επίσκεψή του στη Λιβαδειά».*

Τόνισε ότι υπάρχουν σοβαρές ευθύνες των δύο προηγούμενων Δημοτικών Αρχών. Δήλωσε ότι δεν έχει εμπιστοσύνη σε κανένα από τους πολιτικούς, τους νυν και τους πρώην Πρωθυπουργούς. Υπάρχουν, όμως, σοβαρές ευθύνες των Δημοτικών Αρχών, γιατί ξεκάθαρα δεν εκμεταλλεύθηκαν κάθε δυνατότητα που υπήρχε προκειμένου να εξασφαλίσουν, αν ήταν δυνατόν, και με όσους τρόπους και όσα μέσα υπήρχαν στη διάθεσή μας, να εξασφαλίσει ο Δήμος τα συγκεκριμένα ακίνητα. Και υπήρχαν δυνατότητες, τουλάχιστον το 2012 και μετέπειτα, υπήρχαν δυνατότητες, με χαρακτηριστικό αυτό, ότι ένα τμήμα, αυτό, του κολυμβητηρίου, ας πούμε, αποδόθηκε στον Δήμο. Μόνο αυτό. Γιατί, λέω εγώ, μόνο αυτό;

Δεύτερον, όταν το 2018 με προτροπή της ΚΕΔΕ έγιναν αυτές οι προσφυγές από διάφορους Δήμους, γιατί ο Δήμος ο δικός μας δεν έκανε προσφυγή; Ο Νομικός Σύμβουλος, λοιπόν, της ΚΕΔΕ σε εισήγησή του για το θέμα αυτό αναφέρει, μεταξύ άλλων, ότι το ΣτΕ με τις υπ’ αριθμόν τάδε αποφάσεις έκρινε ότι η προσβαλλόμενη υπουργική απόφαση, αυτή που διάβασα πριν στην επερώτηση που κάνει το ΚΚΕ, καθώς και οι υπόλοιπες συμπροσβαλλόμενες, εκδόθηκαν, δηλαδή αυτές τις υπουργικές αποφάσεις προσέβαλλαν, εκδόθηκαν χωρίς προηγουμένως να εξεταστεί, όπως απαιτούσε ο νόμος, η νόμιμη προϋπόθεση της μη υπαγωγής του μεταβιβαζομένου ακινήτου στις εξαιρέσεις που προβλέπει το Άρθρο 19 του νόμου.

Ούτε είχε τηρηθεί η προβλεπόμενη από τον νόμο διαδικασία ταυτοποίησης και ελέγχου των μεταβιβαζόμενων ακινήτων προκειμένου να διαπιστωθεί αν έπρεπε να εξαιρεθούν ή όχι. Και αυτό ήταν ένα στοιχεία της αποφάσεως που ελήφθη. Συμπερασματικά, το ΣτΕ δέχθηκε ότι οι προσβαλλόμενες υπουργικές αποφάσεις ήταν νομικά πλημμελείς. Τις ακύρωσε. Αποτελούν δεδικασμένο.

Και πάμε στο διά ταύτα. Τι προτείνει τώρα; Λέει μεταβίβαση κατά κυριότητα και άνευ χρήσης και άνευ ανταλλάγματος και χρήσης άνευ ανταλλάγματος ακινήτων του Δημοσίου, του Δημοσίου, στους ΟΤΑ, για κοινωφελείς σκοπούς και για κοινή χρήση.

Δηλαδή, τι λέει; Τα ακίνητα του Δημοσίου ποια είναι; Είναι αυτά που ανήκουν τώρα στην ΕΤΑΔ, αυτά που ήταν, που διαχειρίζεται άλλα, που διαχειρίζεται η ΕΤΑΔ, που ανήκαν προηγουμένως στον ΕΟΤ. Όλα τα ακίνητα του Δημοσίου, είτε αυτά ανήκουν στην ΕΤΑΔ Α.Ε., είτε στην Κτηματική Υπηρεσία του Δημοσίου, που αποτελούν περιουσιακά στοιχεία άλλων φορέων του Δημοσίου, ΝΠΔΔ ή ΝΠΙΔ, όλα, όλα, λοιπόν, πρέπει να περιέλθουν αυτοτελώς και άνευ ανταλλάγματος στην αποκλειστική κυριότητα, με σκοπό τη χρήση, τη διαχείριση από τους ΟΤΑ, για κοινωφελείς σκοπούς.

Θεωρώ, λοιπόν, ότι είχαμε τη δυνατότητα ως Δήμος να κάνουμε αυτή την προσφυγή. Ενδεχομένως, δεν έχω δει το πλήρες κείμενο των αποφάσεων του ΣτΕ για να το αξιολογήσω και νομικά επί της ουσίας. Ενδεχομένως να μας καλύπτει η νομολογία αυτή και να μας εξυπηρετεί αυτή τη στιγμή. Και όλα αυτά, θα πρέπει να τα αξιοποιήσουμε.

Λέω, εμείς δεν έχουμε εμπιστοσύνη, λοιπόν, σε όλους αυτούς τους πολιτικούς, που φορτώνουν τα βάρη στον λαό, εμπορευματοποιούν τα πάντα, μεταξύ των οποίων και αυτά, τα αστικά ακίνητα, τα οποία είτε τα περνούν στην ΕΤΑΔ, στο Υπερταμείο, είτε τα διαχειρίζεται η ΕΤΑΔ. Με τι σκοπό;

Ξεχνάτε τι έγινε, γιατί ψηφίστηκε αυτός ο μνημονιακός νόμος το 2016; Προκειμένου να αξιοποιηθούν, εντός ή εκτός εισαγωγικών, τα κτήρια αυτά, δηλαδή να δοθούν, να πωληθούν σε ιδιώτες, και τα χρήματα από το Υπερταμείο να δοθούν και να καλυφθούν οι δανειακές ανάγκες της χώρας. Αυτό αποφάσισε τώρα και αυτό ακριβώς έκανε. Κατά των αποφάσεων αυτών έγιναν αυτές οι προσφυγές και λήφθηκαν μέχρι τώρα αυτές οι αποφάσεις.

Για αυτό λέω ότι υπάρχουν και σοβαρές ευθύνες. Κατήγγειλε την κίνηση του Δημάρχου , να υποβάλει αίτημα προς την ΕΤΑΔ, που ζητάει την παραχώρηση για δέκα χρόνια άνευ μισθώματος πριν πάρει απόφαση το Δημοτικό Συμβούλιο προς

Εν πάση περιπτώσει, θεωρώ ότι θα πρέπει να πάρουμε μία απόφαση εδώ στην κατεύθυνση της παραχώρησης, της δωρεάν παραχώρησης όλων των κτηρίων της Κρύας προς τον Δήμο. Συντάσσομαι, λοιπόν, με τις αποφάσεις, με όλες, με όσους συμφωνούν, δημότες, πολίτες, κινήσεις κ.λπ., όπως η «Save Νερόμυλος» που συμφωνούν στην κατεύθυνση αυτή. Χαίρομαι για την πρωτοβουλία που έχουν πάρει. Σε αυτούς έχουμε εμπιστοσύνη. Δηλαδή, σε αυτές τις πρωτοβουλίες και στα κινήματα έχουμε εμπιστοσύνη.

Και θεωρώ ότι είμαστε υποχρεωμένοι όχι απλά να πάρουμε μία τέτοια απόφαση, αλλά πλέον να μπούμε μπροστά. Να πάρουμε, δηλαδή, από εκεί που μας έφτασαν οι συμπολίτες μας αυτοί τη σκυτάλη, και να την κάνουμε, να τη φτάσουμε στο τέρμα, και με επιτυχία. Δηλαδή, να πάρουμε πρωτοβουλίες, να καλέσουμε όλους τους φορείς της πόλης, του Δήμου μας, να πάρουν αποφάσεις στην ίδια κατεύθυνση. Να συγκεντρώσουμε υπογραφές από όλους τους δημότες.

Λοιπόν αυτή την απόφαση θεωρώ ότι πρέπει να πάρουμε σαν Δημοτικό Συμβούλιο. Ομόφωνα, φαντάζομαι, θα είναι η απόφαση για την δωρεάν παραχώρηση των κτηρίων αυτών, κυρίως για τις πρωτοβουλίες που πρέπει να πάρουμε για να πάμε ένα βήμα πιο μπροστά και να διεκδικήσουμε πλέον σοβαρά.

Και βέβαια, στην ίδια κατεύθυνση, στο πλαίσιο των πρωτοβουλιών αυτών, προφανώς υπάγεται και η δικαστική προσφυγή πλέον, με βάση και την εισήγηση του Νομικού Συμβουλίου της ΚΕΔΕ και των αποφάσεων των πρόσφατων, των επικαιροποιημένων αποφάσεων της ΚΕΔΕ για τη διεκδίκηση των ακινήτων αυτών.

Στη συνέχεια τοποθετήθηκε ο δημοτικός σύμβουλος και επικεφαλής της παράταξης «ΑΛΛΑΖΟΥΜΕ ΣΕΛΙΔΑ» κ. Καραμάνης ο οποίος μεταξύ άλλων είπε: Βασικός στόχος του Δήμου πρέπει να είναι η οριστική παραχώρηση. Και νομίζω ότι εκφράστηκε με τον πιο σαφή τρόπο σήμερα.

Διαφωνήσαμε ως προς τον τρόπο που διαχειρίστηκε ο Δήμαρχος χωρίς απόφαση του Δημοτικού Συμβουλίου την υπόθεση στέλνοντας επιστολές για παραχώρηση γιατί χάνουμε ως πόλη, τη διαπραγματευτική δυνατότητα που έχει ένα ολόκληρο Δημοτικό Συμβούλιο. Και σε τόσο σημαντικά θέματα, θεωρώ ότι η πρότερη ενέργεια, η πρωταρχική ενέργεια πρέπει να είναι πρώτα μία απόφαση του Δημοτικού Συμβουλίου και μία συστράτευση, και μετά να ακολουθούν άλλες διαπραγματευτικές κινήσεις. Και αυτό ήταν και το νόημα της κριτικής που άσκησα την προηγούμενη φορά. Δεν αμφισβήτησα ούτε προθέσεις, ούτε τίποτα άλλο.

Η μεγάλη διαπραγματευτική δύναμη, λοιπόν, είναι το σύσσωμο του Δημοτικού Συμβουλίου που συμφωνεί σε ένα στόχο. Και πέρα από τα νομικά κωλύματα, πάντα υπάρχει αυτό που λέμε πολιτικό απόθεμα. Και δεν πρέπει να το απαξιώνουμε αυτό γιατί, και ο κ. Κοτσικώνας και η κα Πούλου το είπαν, αν το σύνολο των παρατάξεων διά των επικεφαλής των, παραστούν στο ΕΤΑΔ η οπουδήποτε αλλού,νομίζω ότι η φωνή θα είναι πιο δυνατή και η πίεση θα είναι μεγαλύτερη.

Νομίζω, λοιπόν, ότι σε αυτή την κατεύθυνση πρέπει να πάμε. Συμφωνώ και εγώ ότι αν αρχίσουμε να συζητάμε για δέκα ή για είκοσι ή για δεκαπέντε χρόνια σε αυτή την παρούσα φάση, αποδυναμώνουμε το αίτημά μας, που είναι η οριστική παραχώρηση.

Και αυτό που είναι σημαντικό, και το μεγάλο μας επιχείρημα, είναι ότι δεν μας ενδιαφέρει να καθυστερήσει μία άλλου τύπου λύση, γιατί εμείς νομίζω ότι το αποφασίσαμε ότι αυτά τα κτήρια τα θέλουμε πλέον αμιγώς για πολιτιστική χρήση και όχι για άλλου τύπου εκμετάλλευση. Έτσι δεν είναι; Αν κατάλαβα καλά.

Άρα, λοιπόν, ας τα αξιοποιήσουμε ... χρόνο για αμιγή πολιτιστική χρήση. Ο χώρος, η πόλη μας, στερείται τέτοιων χώρων, και το σύνολο των χώρων, εκεί που μπορεί να αξιοποιηθεί, και μας χρειάζονται και άλλοι τόσοι.

Άρα, λοιπόν, ας προσηλώσουμε, ας εντοπίσουμε τον στόχο μας εκεί, ας αξιοποιήσετε τις παρατάξεις του Δημοτικού Συμβουλίου. Σας είπα και πάλι ότι πολιτικά δεν έχετε να χάσετε τίποτα, γιατί αν συμβεί η οριστική παραχώρηση, κέρδος της δικής σας Δημοτικής Αρχής θα είναι. Και ας πάμε να διεκδικήσουμε μαζί αυτό που όλοι θέλουμε.

-Απαντώντας ο κ. Δήμαρχος είπε μεταξύ άλλων: Υπάρχει ένα πρόβλημα στη συνάντησή μου με τον Διευθύνοντα Σύμβουλο της ΕΤΑΔ, στον οποίο εδώ και τέσσερις μήνες αιτούμαι συναντήσεως, και για κάποιο λόγο αυτό δεν έχει επιτευχθεί . Υπάρχει κοινή διαπίστωση ότι δεν υπάρχει αυτή η δυσλειτουργία μόνο με το Δήμο μας αλλά και με άλλους Δήμους όπως με διαβεβαίωσαν άλλοι συνάδερφοι Δήμαρχοι. Και φυσικά δεν έχω κανένα πρόβλημα όλοι μαζί να πάμε να το διεκδικήσουμε. Πραγματικά δεν έχω κανένα πρόβλημα, και ποιος Δήμαρχος δεν θα ήθελε, , αυτά να περάσουν, εν τέλει, στην κυριότητα της πόλης, των δημοτών; Και ποιος δεν θα ήθελε για τα επόμενα 100 χρόνια, αν δεν περάσουν στην κυριότητα, να μην τα χρησιμοποιεί ο Δήμος χωρίς αντίτιμο και χωρίς αντάλλαγμα;

Δυστυχώς, υπάρχει ένα πολύ μεγάλο ζήτημα, που είναι το ιδιοκτησιακό καθεστώς. Αυτά τα ακίνητα τα αγόρασε ο ΕΟΤ, και από τη δεκαετία του ’60, σαν ακίνητα του ΕΟΤ, με τις νομοθεσίες, τα μνημόνια και όλα αυτά που μας περιέβαλλαν, και οι ευθύνες, τώρα να μην ξαναπάμε στο πολιτικό σκέλος, όπου ανήκουν, ανήκουν, στον κανονισμό τους φαίνονται δικά τους. Εμείς εδώ οι Λιβαδείτες, προσπαθήσαμε να κερδίσουμε χρήματα από αυτό, άρα το βλέπει μία ανώνυμη εταιρεία ότι εμείς για πολλά κερδίζαμε χρήματα από αυτό, και θέλει μερίδιο. Φυσιολογικό. Έτσι δουλεύουν οι εταιρείες. Χάναμε γιατί δεν κάναμε καλές συμφωνίες.

Εγώ δεν έχω κανένα πρόβλημα, λοιπόν. Σας είπα ότι η δική μου η διάθεση είναι καταρχήν να έχουμε τη χρήση των κτηρίων. Δεν θα διαφωνήσω μαζί σας. Και μάλιστα, αύριο το πρωί, θα ακυρώσω με νέα μου επιστολή, γιατί είναι επιστολή του Δημάρχου Λεβαδέων και όχι επιστολή του Δημοτικού Συμβουλίου, δεν την υπογράφει ο Πρόεδρος του Δημοτικού Συμβουλίου, την υπογράφει ο Δήμαρχος, και να πω ότι πραγματικά ακυρώνω την αίτηση που έστειλα στις 22/06, και επανέρχομαι με νέα απόφαση του Δημοτικού Συμβουλίου, η οποία θα είναι αυτή που λέμε.

Θέλω, όμως, να έχουμε στον νου μας τα εξής σενάρια: Το πρώτο σενάριο είναι ότι μπορεί να μην το καταφέρουμε ποτέ. Το δεύτερο σενάριο είναι ότι έχουν κάθε δικαίωμα αυτοί στα πλαίσια της εταιρικής τους νομοθεσίας και των κανονισμών, να πάνε σε μία δημοπρασία και όλο αυτό να περάσει σε έναν ιδιώτη, τώρα, αν θα είναι Λιβαδείτης, Αθηναίος, από την Αράχοβα ή από το Δίστομο, είναι δευτερεύον, και η πόλη να υποβληθεί στο να θέλει να κάνει μία συνάντηση η ΛΑΪΚΗ ΣΥΣΠΕΙΡΩΣΗ και να πρέπει να το ενοικιάσει αυτό σε κάποιον.

Σίγουρα θα έχουμε και τη βοήθεια της ΚΕΔΕ, που είναι και μεγαλύτερο όργανο από εμάς. Εκτιμώ πάρα πολύ την κίνηση των πολιτών, που συζητήσαμε και είπαμε ναι, μαζεύουμε και υπογραφές πολιτών. Είναι ένα διεκδικητικό σημείο. 30.000 άνθρωποι να υπογράψουν. Ο κάθε πρωθυπουργός θα το δει αυτό.

Εδώ είμαι σύμφωνος, αλλά πρέπει να πω τα σενάρια. Πρέπει να πω ότι έχουν δικαίωμα αυτοί να το δημοπρατήσουν, ανεξάρτητα αν θα μπούμε εμείς μπροστά, να μην μπει κανένας. Αλλά εγώ πρέπει να πω τα σενάρια, κυρίες και κύριοι. Ή μπορεί να φοβηθούν όλοι αυτοί με αυτή την κίνηση, και μέχρι να ευδοκιμήσει νομικά, πολιτικά, αυτό να αποδοθεί στην κοινωνία μας μετά από τρία χρόνια.

Δεν είπα, λοιπόν, όχι στη διεκδίκηση. Σας είπα ότι ναι, αύριο το πρωί θα φύγει μία επιστολή όπου θα λέει ότι εγώ, ο Δήμαρχος Λεβαδέων, ακυρώνω το αίτημα της 22/06 . Δέχομαι και εκτιμώ πάρα πολύ την ομόφωνη απόφασή μας. Έτσι θα φύγει προς τα κάτω, με αίτημα απόκτησης της κυριότητας ή, το λέω για να το ψηφίσουμε κιόλας, ή χρήση για όσα χρόνια μπορέσουμε. 99; 60; 50; Κέρδος θα είναι. Μακάρι στα 99 να κερδίσουμε. Αλλά σε μία μακροπρόθεσμη κατάσταση, άνω της 50ετίας.

Ύστερα από τα παραπάνω διαμορφώθηκε η τελική πρόταση που είναι η οριστική παραχώρηση όλων των ακινήτων που βρίσκονται στην περιοχή της Κρύας άνευ ανταλλάγματος στο Δήμο μας και μέχρι αυτό να επιτευχθεί , οι αίθουσες αυτές που είναι για κοινωνικές – πολιτιστικές εκδηλώσεις να είναι ανοικτές με ευθύνη του Δημοτικού Συμβουλίου.

Το Δημοτικό Συμβούλιο μετά διαλογική συζήτηση και αφού έλαβε υπόψη του:

* την υπ αριθμ 12610/1-7-2020 εισήγηση του Δημάρχου, που είχε αποσταλεί εντύπως και ηλεκτρονικά στα email όλων των δημοτικών συμβούλων
* Τις διατάξεις της παρ. 1 της υπ αριθμ. 40/31-3-2020 εγκυκλίου του Υπουργείου Εσωτερικών Περιεχομένου (ΦΕΚ 6ΩΠΥ46ΜΤΛ6-50Ψ’): «Ενημέρωση για την εφαρμογή του κανονιστικού πλαισίου αντιμετώπισης του κορωνοϊού COVID-19 , αναφορικά με την οργάνωση και λειτουργία των δήμων».
* Τις διατάξεις της παρ. 1 του άρθρου 10 της από 11-3-2020 Πράξης Νομοθετικού Περιεχομένου (Π.Ν.Π) « Κατεπείγοντα μέτρα αντιμετώπισης των αρνητικών συνεπειών της εμφάνισης του κορωνοϊού COVID-19 και της ανάγκης περιορισμού της διάδοσής του» (ΦΕΚ 55/τ.Α/11-3-2020)
* την με αριθμ. Πρωτ 18318/13-3-2020 (ΑΔΑ:9ΛΠΧ46ΜΤΛ6-1ΑΕ) εγκύκλιο του Υπουργείου Εσωτερικών.
* Τις διατάξεις της παρ. 4 της υπ αριθμ. 163/29-5-2020 (ΑΔΑ: Ψ3ΧΝ46ΜΤΛ6-ΑΨ7) εγκυκλίου του Υπουργείου Εσωτερικών « Ενημέρωση αναφορικά με τη διαδικασία λήψης αποφάσεων των συλλογικών οργάνων των Δήμων» όπου α) δια ζώσης σύγκλιση του δημοτικού συμβουλίου, εφαρμογή έχουν οι εκδοθείσες υγειονομικές διατάξεις και ειδικότερα το άρθρο 12 της κοινής υπουργικής απόφασης αριθ. Δ1α/ ΓΠ. οικ. 30612/16-05-2020 (Β’ 1869) και η παρ. 3 του άρθρου14 της κοινής υπουργικής απόφασης αριθ. Δ1α/Γ.Π.οικ. 32009/23-05-2020 (Β’ 1988) , ενώ και οι συνεδριάσεις εξακολουθούν να πραγματοποιούνται κεκλεισμένων των θυρών
* τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018 και την παρ. 9 του άρθρου 266 του ν. 3852/2010 όπως ισχύει
* Την μεταξύ των μελών του συζήτηση σύμφωνα με τα πρακτικά.

**ΑΠΟΦΑΣΙΖΕΙ ΟΜΟΦΩΝΑ**

**Την διεκδίκηση της** οριστικής παραχώρησης όλων των ακινήτων που βρίσκονται στην περιοχή της Κρύας άνευ ανταλλάγματος στο Δήμο μας και μέχρι αυτό να επιτευχθεί , οι αίθουσες αυτές που είναι για κοινωνικές – πολιτιστικές εκδηλώσεις να είναι ανοικτές με ευθύνη του Δημοτικού Συμβουλίου.

**Η απόφαση πήρε τον αριθμό 110/2020**

**Ο Πρόεδρος του Δ.Σ.**

**Μητάς Αλέξανδρος**

|  |  |
| --- | --- |
| **ΤΑ ΜΕΛΗ** |  |
| Καλογρηάς Αθανάσιος | ΠΙΣΤΟ ΑΠΟΣΠΑΣΜΑ |
| Τσεσμετζής Εμμανουήλ | Λιβαδειά αυθημερόν |
| Δήμου Ιωάννης | Ο Δήμαρχος Λεβαδέων |
| Αποστόλου Ιωάννης |  |
| Σάκκος Μάριος |  |
| Νταντούμη Ιωάννα | ΙΩΑΝΝΗΣ .Δ. ΤΑΓΚΑΛΕΓΚΑΣ |
| Καράβα Χρυσοβαλάντου Βασιλική (Βάλια) |  |
| Μερτζάνης Κων/νος |  |
| Γιαννακόπουλος Βρασίδας |  |
| Σαγιάννης Μιχαήλ |  |
| Πούλου Γιώτα |  |
| Κυπραίος Χρήστος |  |
| Γαλανός Κων/νος |  |
| Τόλιας Δημήτριος |  |
| Καπλάνης Κων/νος |  |
| Τζουβάρας Νικόλαος |  |
| Φορτώσης  Αθανάσιος |  |
| Καράλης Χρήστος |  |
| Παπαϊωάννου Λουκάς |  |
| Κοτσικώνας Επαμεινώνδας |  |
| Αρκουμάνης Πέτρος |  |
| Τσιφής Δημήτριος |  |
| Αλεξίου Λουκάς |  |
| Χέβα Αθανασία(Νάνσυ) |  |
| Τουμαράς Βασίλειος |  |
| Κατής Χαράλαμπος |  |